U Bijeljini će danas biti obilježeno 26 godina od velike srpske pobjede i oslobađanja 7.000 Srba sa područja Smoluće, Tinje i Potpeći iz dugotrajnog neprijateljskog obruča u proteklom ratu.

Ispred spomenika poginulim borcima i civilnim žrtvama rata Tinje, Smoluće i Potpeći u 12.00 časova biti služen parastos na bijeljinskom groblju u Pučilama, najavljeno je iz Gradske boračke organizacije.

Oslobađanje više od 7.000 stanovnika Smoluće, Potpeći i Tinje, koji su 1992. godine četiri mjeseca bili u okruženju neprijateljskih muslimanskih paravojnih formacija, u Boračkoj organizaciji smatraju jednom od najhumanijih i najorganizovanijih bitaka VRS.

Komandant operacije “Smoluća” general Budimir Gavrić rekao je ranije da je ovaj proboj, osim akcije “Koridor”, jedna od najblistavijih i najhumanijih bitaka Vojske Republike Srpske.

Prema riječima generala Gavrića, u ovom proboju ispoljen je izuzetan moral i požrtvovanje svih jedinica sa 600 pripadnika vojske, a nosioci napada bili su Specijalna brigada Garda panteri, izviđačko-diverzantski korpusni vod Crni i vod policije iz Lopara.

Gavrić je naveo da su gubici VRS u operaciji “Smoluća” 23 poginula i 150 ranjenih, snage u okruženju su za 74 dana potpune opsade imale 51 poginulog i 136 ranjenih boraca, a u neprijateljskom okruženju ubijeno je osam civila, dok ih je desetine ranjeno.

“Neprijatelj je poražen vojnički, politički i civilizacijski, a srpsko stanovništvo evakuisano na slobodnu teritoriju i najveći broj Smolućana potom se uključio u jedinice VRS i dao nemjerljiv doprinos slobodi Republike Srpske”, zaključio je general Gavrić.

Saša Cvjetinović, koji je ranjen tokom preživljavanja u potpunom neprijateljskom okruženju, podsjetio na neljudske uslove u kojima je muslimanski neprijatelj držao srpsko stanovništvo, o operacijama bez anestezije i lijekova, gladi i stradanju, ali i o visokom moralu koji je sačuvan sve do proboja srpske vojske i izbavljenja.

RTRS

Post Views:

4